**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»**

 **ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ**

«Հայաստանի Հանրապետության քրեական դատավարության օրենսգրքում փոփոխություն կատարելու մասին» օրենքի նախագծի (այսուհետ՝ Նախագիծ) մշակման համար հիմք է հանդիսացել Հայաստանի Հանրապետության քրեական դատավարության օրենսգրքում քննչական մարմնի ղեկավարի լիազորությունների հստակեցումը:

**1. Ընթացիկ իրավիճակը և իրավական ակտի ընդունման անհրաժեշտությունը.**

Հայաստանի Հանրապետության քրեական դատավարության օրենսգրքի (այսուհետ՝ Օրենսգիրք) Նախագծով առաջարկվում է խմբագրել Օրենսգրքի 40-րդ (քննչական մարմնի ղեկավարի լիազորությունները) հոդվածը:

Սույն հոդվածի 1-ին մասը սահմանում է քննչական մարմնի ղեկավարի լիազորությունները, որտեղ ի թիվս այլնի ամրագրված է, որ ***նախաքննության պատշաճ կազմակերպումը, այդ թվում` դրա արդյունավետությունն ապահովելու նպատակով քննչական մարմնի ղեկավարը՝***

* *վարույթն իր ենթակայության ներքո գործող մի քննիչից* ***որոշմամբ*** *հանձնում է մյուսին.*

*- եթե դա կարող է հանգեցնել նախաքննության կատարման վայրի փոփոխության, ապա վարույթը մի քննիչից մյուսին հանձնելը կարող է* ***տեղի ունենալ միայն համապատասխան վերադաս դատախազի գրավոր համաձայնությամբ:***

Նշված կարգավորման հետ կապված հարկ է նկատի ունենալ, որ ՀՀ սահմանադրության 178-րդ հոդվածի համաձայն'

*«1) Քննչական մարմիններն օրենքով սահմանված դեպքերում և կարգով կազմակերպում և իրականացնում են մինչդատական քրեական վարույթը:*

 *2) Քննչական մարմինների կարգավիճակը, լիազորությունները, կազմավորման և գործունեության կարգը սահմանվում են օրենքով:»:*

«Հայաստանի Հանրապետության քննչական կոմիտեի մասին» օրենքի 6֊րդ հոդվածի համաձայն՝ ***քննչական կոմիտեի լիազորություններն են Հայաստանի Հանրապետության քրեական դատավարության օրենսգրքով իր իրավասությանը վերապահված՝ ենթադրյալ հանցագործությունների կապակցությամբ նախաքննության կազմակերպումը և իրականացումը:***

Նկատի ունենալով, որ Օրենսգրքի կարգավորումների համաձայն՝ նախաքննության մարմնի և մարմնի ղեկավարի պարտականությունն է նախաքննության արդյունավետ կազմակերպումը, կարծում ենք, որ ***անտեղին է*** սահմանված այն կարգավորումը, որ *եթե դա կարող է հանգեցնել նախաքննության կատարման վայրի փոփոխության, ապա վարույթը մի քննիչից մյուսին հանձնելը կարող է տեղի ունենալ միայն համապատասխան վերադաս դատախազի գրավոր համաձայնությամբ*:

Պետք է հստակ արձանագրել, որ անկախ նրանից, թե որ վայրում է կատարվելու նախաքննությունը միևնույնն է այդ վարույթը գտնվելու է դատախազության հսկողության տակ, ուստի նման ձևակերպման պայմաններում որևէ կերպ հիմնավորված չէ ***որպես նախաքննության անմիջական կազմակերպիչ և արդյունավետության ապահովող, սահմանափակել քննչական մարմնի ղեկավարի լիազորությունները, այն պայմաններում, որ տարիներ շարունակ (1999թ.-ից) գործող օրենքով քննչական մարմնի ղեկավարին վերապահված որևէ կերպ չձախողված հայեցողականությունը, առավելագույնս նպաստել է նախաքննության կազմակերպման արդյունավետությանը:***

Եթե քննչական մարմնի ղեկավարը նախաքննության կատարումը հանձնարարում է իր անմիջական ենթակայության ներքո գործող քննիչին, ապա ինչպե՞ս կարող է հանգեցնել նախաքննության կատարման վայրի փոփոխության: Ինչ վերաբերում է առավել բարդ, բազմադրվագ կամ հասարակական հնչեղություն ստացած վարույթներով նախաքննություն իրականացնելու համար քննչական մարմնում օրենքով սահմանված կարգով ստեղծված հատուկ ստորաբաժանումները (*օրինակ՝* հատկապես կարևոր գործերի քննության գլխավոր վարչությանը, ծանր հանցագործությունների քննության վարչությունը) հանձնարարվելուն, ապա այս դեպքում անհասկանալի է հսկող դատախազի համաձայություն նախատեսելը, քանզի պետության կողմից առանձնացվել է ստորաբաժանում վերը նշված կատեգորիայի վարույթների քննության համար:

Այսպես՝ եթե քննչական մարմնի ղեկավարը նախաքննության կատարումը հանձնարարում է իր անմիջական ենթակայության ներքո գործող քննիչին (տարիներ շարունակ) առանց որոշման ***(իրավակիրառ պրակտիկայում' հիմնականում մակագրությամբ),*** ապա որն է տրամաբանությունը վարույթն իր ենթակայության ներքո գործող մի քննիչից մյուսին որոշմամբ հանձնելու պահանջը:

Ի դեպ օրինակ՝

- 2021թ.-ին **մեկ քննիչի** միջին տարեկան ***ծանրաբեռնվածությունը*** միայնքրեական գործերով կազմվել է ***83.4,*** իսկ քրեական գործերով և նյութերով՝ ***87,***

- 2020թ՝-ին. քրեական գործերով*՝* **69,** քրեական գործերով և նյութերով՝ **73:**

Եթե մեկ քննիչի վարույթում, ինչպես նկատում ենք առկա են նման քանակի գործերի աճ, որը պայմանավորված է ընդհանուր վարույթների քանակի աճով, ապա սույն դինամիկան, որը համադրված է եղել նախորդ տարիների գրանցած ցուցանիշների հետ, հիմք է տալիս կանխատեսումներ կատարելու, որ նշված ցուցանիշը տարեց տարի ևս կգրանցի աճ:

Այսինքն, պետք է նկատի ունենալ, որ քրեական գործերի գրանցված քանակի փաստացի աճով պայմանավորված, բացի քննիչի բովանդակային ծանրաբեռնվածությունը, յուրաքանչյուր դեպքով, երբ օրինակ՝ առողջական պատճառներով աշխատանքի չի կարողանալու ներկայանալ, գտնվելու է արձակուրդում կամ գործուղման մեջ կամ այլ կազմակերպչական պատճառներով պայմանավորված՝ ստացվելու է, որ գործերի բովանդակային ծանրաբեռնվածությունից զատ, լրացուցիչ այլ անհարկի դատավարական որոշում կայացնելու անհրաժեշտություն է սահմանվել Օրենսգրքով: Եվ նմանօրինակ հանգամանքերը որոշման մեջ արտացոլելը որքանո՞վ է համարվելու տրամաբանական:

*Փաստորեն կազմակերպչական-տեխնիկական բնույթի հարցի կապակցությամբ քննչական մարմնի ղեկավարը կայացնելու է դատավարական բնույթի որոշում, որն էլ ենթակա է հսկող դատախազին անհապաղ ուղարկելու*:

Սույն պահանջը տրամաբանական չէ, անհարկի միջոցների և ժամանակի վատնում է ենթադրում, այլ հարց է քննչական խումբ կազմելը որոշմամբ նախատեսելը, քանզի դրանում պետք է պատճառաբանվի օրենքով սահմանված՝ գործի բարդությունը և մեծ ծավալի լինելը, մյուս առումներով պատճառաբանելու անհրաժեշտություն չկա, քանի որ, ի տարբերություն առաջին դեպքի, օրենքը ոչ մի պայման չի նախատեսում նախաքննությունը քննիչից մյուսին հանձնելու համար, հետևաբար բավարար կլինի վարույթին կցել նախորդ քննիչի վերաբերյալ հրամանի պատճենը կամ վարույթից քննիչին հեռացնելու վերաբերյալ որոշումը:

Ավելին, պետք է արձանագրել, որ վարույթն իր ենթակայության ներքո գործող մի քննիչից մյուսին հանձնելը (փոխանցելը) որոշ դեպքերում նաև մի ստորաբաժանման քննիչից մյուս ստորաբաժանման քննիչին հանձնելը հաճախ կատարվում է գիշերային, երբեմն նաև ոչ աշխատանքային ժամերի և օրերի, ինչի պայմաններում գործնականում խնդիրներ կարող են առաջանալ որոշում կայացնելու իմաստով: Օրինակ՝ հաճախ հանդիպում են դեպքեր, երբ բարդ, ծանր, բազմադրվագ, հասարակական մեծ հնչեղություն ունեցող քրեական գործերը Քննչական կոմիտեի ղեկավար կազմի հանձնարարությամբ մի ստորաբաժանումից հանձնվում է մեկ այլ ստորաբաժանման, կամ ինչպես վերը նշվեց հանձնարարվում է դրանցով քննության իրականացումը Կոմիտեի հատկապես կարևոր գործերի քննության գլխավոր վարչությանը, ծանր հանցագործությունների քննության վարչությունը կամ հատուկ հանձնարարություններով գլխավոր վարչությանը, որի շրջանակներում նշված ստորաբաժանումների քննիչները մեկնում են որևէ մարզ և շարունակում նախաքննության իրականացումը: Բարդ է պատկերացնել նման դեպքերում և նմանօրինակ պայմաններում որոշման կայացման գործընթացը:

Նույն պատճառաբանությամբ և հիմնավորմամբ բարդ է պատկերացնել նաև նման դեպքերում և պայմաններում համապատասխան վերադաս դատախազի գրավոր համաձայնությունը ստանալու գործընթացը: Բացի այդ, օրենսդրությամբ չկա որևէ իրավանորմ որով դատախազը կրում է նախաքննության պատշաճ կազմակերպման, այդ թվում՝ դրա արդյունավետությունն ապահովելու համար պատասխանատվություն կամ պարտականություն: Օրենքով այն վերապահված է՝ քննչական մարմնի ղեկավարին, հետևապես նրանից է ակնկալվում այդ արդյունավետության ապահովումը, ուստի նման դեպքերում վերադաս դատախազի գրավոր համաձայնության անհրաժեշտությունը կամ սահմանումը բացակայում է: Ենթադրվում է, որ «վերադաս դատախազի գրավոր համաձայնության» օրենսդրական պահանջի նպատակն այն է, որ դատախազը չզրկվի իրեն վերապահված հսկողություն իրականացնելու գործառույթից: Այդ իմաստով խնդիրը լուծելի է անգամ մեխանիկական գործընթացքով, քանի որ երբ իրականացվում է մի ստորաբաժանման քննիչի կողմից մյուս ստորաբաժանում գործը հանձնելու գործընթաց, ապա քննիչը հսկող դատախազին ուղարկում է որոշման պատճե, իսկ մյուս քննիչը ով քրեական գործն ընդունում է իր վարույթ հսկող դատախազին է ուղարկում այդ որոշումը, որպեսզի պայմաններում չի խզվում դատախազական հսկողությունը և այդ կերպ ապահովվում է դատախազական հսկողության շարունակականությունը:

 Վերոգրյալ հիմնավորումներով պայմանավորված, առաջարկվում է Նախագծում կատարել փոփոխություններ և սահմանել, որ նախաքննության պատշաճ կազմակերպումը, այդ թվում` դրա արդյունավետությունն ապահովելու նպատակով քննչական մարմնի ղեկավարը՝ վարույթն իր ենթակայության ներքո գործող մի քննիչից հանձնում է մյուսին, առանց որոշում կայացնելու, ավելին բացառելով դրա իրականացման համար համապատասխան վերադաս դատախազի գրավոր համաձայնության առկայությունը:

1. **Առաջարկվող կարգավորման բնույթը.**

Նախագծով առաջարկվող փոփոխությամբ կամրագրվի քննչական մարմնի ղեկավարը լիազորությունների արդյունավետությունը, բացառելով կազմակերպչական-տեխնիկական բնույթի հարցի կապակցությամբ որոշումների կայացումը և դրանց վերաբերյալ համապատասխան վերադաս դատախազի գրավոր համաձայնության առկայությունը:

1. **Նախագծի մշակման գործընթացում ներգրավված ինստիտուտները և անձիք.**

Նախագիծը մշակվել է ՀՀ քննչական կոմիտեի կողմից:

1. **Ակնկալվող արդյունքը.**

Նախագծի ընդունմամբ քննչական մարմնի ղեկավարը՝ նախաքննության պատշաճ կազմակերպումը, այդ թվում՝ դրա արդյունավետությունն ապահովելու նպատակով՝ վարույթն իր ենթակայությամբ գործող մի քննիչից մյուսին հանձնելը կիրականացնի առանց դատավարական որոշում կայացնելու *(իրավակիրառ պրակտիկայում' հիմնականում մակագրությամբ),* առավել ևս առանց վերադաս դատախազի գրավոր համաձայնության, եթե դա հանգեցրել է նախաքննության կատարման վայրի փոփոխության:

**5**. **Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը բացակայում է: ՀՀ պետական կամ տեղական ինքնակառավարման մարմնի բյուջեի ծախսերի և եկամուտների ավելացում կամ նվազեցում չի նախատեսվում:

1. **«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

Օրենքի նախագիծը չի բխում համապատասխան ռազմավարական փաստաթղթերից։

**ՀՀ քննչական կոմիտե**